Jammetti li għamel il-ħsara f'numru ta' vetturi u li seraq diesel minnhom
Raġel ta' 47 sena minn Bormla ammetta li seraq diversi litri ta' diesel minn numru ta' vetturi u li għamel ħsara lill-istess vetturi fix-Xewkija u r-Rabat Għawdex. Fi stqarrija l-pulizija qalet li r-raġel tressaq il-Qorti t'Għawdex u ġie akkużat li wettaq dawn ir-reati fil-lejl ta' bejn is-7 u t-8 t'Awwissu u fil-lejl ta' bejn it-13 u l-14 t'Awwissu, 2020 fi Triq il-Madonna ta' Rummiena, x-Xewkija u fi Triq San Leonardu, r-Rabat. Hu ġie akkużat li laqa' għandu oġġetti misruqa, li saq vettura mingħajr ma' kien kopert bil-polza tas-sigurta' u liċenzja tas-sewqan kurrenti u li renda lilu nnifsu reċidiv. Il-Maġistrat Brigitte Sultana se tagħti s-sentenza fid-19 t'Awwissu. Il-prosekuzzjoni tmexxiet mill-Ispettur Bernard Charles Spiteri.